Kegyelem nektek és békesség Istentől, a mi Atyánktól és az Úr Jézus Krisztustól! Ámen

Dán 7, 9-10
*9Azután ezt láttam: Trónokat állítottak föl, és helyet foglalt egy öregkorú. Ruhája fehér volt, mint a hó, fején a haj, mint a tiszta gyapjú. Trónja olyan volt, mint a lángoló tűz, s annak kerekei, mint az égő tűz. 10Tűzfolyam fakadt és áradt ki előle. Ezerszer ezren szolgáltak neki, tízezerszer tízezren álltak előtte. Összeült a törvényszék, és könyveket nyitottak fel.*

Reményt kereső Gyülekezet!

Habár a mai igeszakaszunk Dániel próféta könyvéből talán inkább vetíti elénk egy bírósági tárgyalás képét, nekem valahogy mégis inkább egy nagytudású tanár, professzor képe rajzolódott ki, aki leül a tanári katedránál és elkezdi lapozgatni a naplót. És ebben a csendes pillanatban, amikor csak a „nagykönyv” lapjainak a sercegése hallatszik, mindenki számára világosság válik, hogy itt bizony nincs kibúvó, mert eljött az igazság pillanata.

Ma az egyházi év utolsó előtti vasárnapja van, ami Ítélet vasárnapja után a Reménység vasárnap nevet viseli.
Talán ezt hallva és a kezdő hasonlat, illetve az ige után, most mindenkiben ott fogalmazódik a kérdés, hogy nem inkább az ítéletre mutat rá a próféta látomása, nem a számadásunkról kellene beszélni eszerint a reménység helyett?

Megértem a kétségeket, úgyhogy hadd lépjek vissza most a példába és haladjunk így az ige és a vasárnap témájának kifejtésében!
Folytassuk a képet annál az egyszerű, de mégis mindannyiunk által megtapasztaltan súlyos kérdésnél, amit a naplót lapozgatva a tanár tesz fel: „Ki feleljen ma?”. Ez az a pont, amikor a kisdiákok még abban reménykednek, hogy talán nem ők lesznek azok. Fohászkodnak és fogadkoznak, hogy „Ó, Uram, csak add, hogy ma ne én kerüljek sorra és ígérem, hogy holnapra már rendesen fogok készülni!”. - Ugye ismerős?
De nem csak a kisdiákok csinálják ezt, hanem a felnőtt ember is az Úr előtt nagyon sokszor pont így imádkozik: Ó, Uram, csak most segíts meg, csak most adj még időt, erőt, kegyelmet és ígérem, hogy majd holnaptól mindent másként csinálok.”. Reménykedünk a haladékban. Az utolsó utáni esélyben. Csak még egy kicsit hadd húzzuk az időt… Ilyen sokszor a mi reménykedésünk is.
De, ha majd mi azt látjuk, hogy: „*Trónokat állítottak föl, és helyet foglalt egy öregkorú. Ruhája fehér volt, mint a hó, fején a haj, mint a tiszta gyapjú. Trónja olyan volt, mint a lángoló tűz, s annak kerekei, mint az égő tűz. 10Tűzfolyam fakadt és áradt ki előle.” –* akkor vajon kihez fogunk fohászkodni, hogy jajj csak ne ma? Kinek fogunk ígérgetni, hogy majd holnap megtérek, csak ne ma jöjjön még el az igazság pillanata?

„Ki feleljen ma?” – hangzik a kérdés, és mindenki lapít. Napló lapozgatás és közben a kutakodó tekintetek: „Jajj, talán rajtam már túl lapozott!” – Épp, ahogy mi is próbáljuk elhinni, hogy ma még nem kell számot adnunk a szavainkról, a tetteinkről, a hitünkről. Ma még talán más kerül sorra, én még lapíthatok a bűneimmel ott a hátsó sorban a pad alá bújva, a telefonom képernyőjébe feledkezve, a világi feladataimmal takarózva…

De talán azért időnket eltalál minket az ige és a napló lapjainak surrogása, a felelősségérzet, a bűneink súlya és feltesszük magunknak mégis a kérdéseket: Vajon eleget készültem? Vajon tudna / akarna olyat kérdezni, amire úgyse tudom a jó választ? Vajon arcra osztályoz, bemagolt adatokat kérdez, vagy az értelmes összefüggéseket kellene látnom?
Mikor kicsit ránk szakad a bűneink súlya, a hűtlenségünk és a Krisztus nekünk szóló elhívását, a megváltottságunkat kezdjük kicsit is komolyan venni, akkor bennünk is ugyanezek a kérdések erősödnek meg:
Vajon eleget foglalkoztam azzal, amivel valóban kellett? Vajon sok minden volt, amit elmulasztottam és az Úr ezeket akarja számonkérni? Vajon rám nézve a bűnt fogja látni, ami hagytam, hogy rátelepedjen az életemre, az egész lényemre? Vajon meg fogja kérdezni, hogy miért nem jártam templomba, Bibliaórára, miért nem érdekelt igazi mélységébe az Ő igéje? Vajon tudnék hitvallást tenni Őelőtte? Tudnék bármit is mondani, ha ott rám tekint? Vagy a torkomra fagyna a hang és állnék ott kukán, kezemet tördelve, izzadva, mint a kisdiák a katedránál?
Nem csak a gyerekkori élmény közös bennünk Testvérek, hanem az is, hogy egyszer mindannyian sorra kerülünk. Örökké nem lehet megúszni a számonkérést! A mi életünk is ilyen Isten előtt. Ő szólít ma is, hogy készülj, térj meg időben. Tanuld, ismerd meg az igét, mert Isten szava a legbiztosabb forrás ahhoz, hogy megismerd Őt és vallást tudj majd tenni előtte. Ott nem lehet majd össze-vissza makogni, hogy épp ma elfelejtettem készülni.
Sorra fogsz kerülni, nem a tanári katedra, hanem a trónus előtt. Számot kell adnod és ott nincs mellébeszélés! Istent nem tudod megtéveszteni, bármennyi földi gyakorlatod is van a sumákolásban és az ügyeskedésben. Felelned kell, számot kell majd adnod.
Egészséges hát a gyomorgörcs, nem kell meglepődni azon, mikor a bűneidre tekintve azt érzed, hogy elbuktál, hogy elégtelen osztályzatot érdemelsz, ez igaz, DE nem szabad, hogy reményvesztettként csak felálljunk és azt mondjuk, hogy: „Tanár úr, írja be az egyest, én bukásra, kárhozatra vagyok ítélve.”. Mert, igen, ha csak magunkra nézünk, akkor elkeserítő a helyzet. Ahogyan az imádságunkban is kimondjuk: „méltatlan vagyok kegyelmedre, méltó vagyok ítéletedre”, de aztán folytatjuk – és itt a mai vasárnap középponti mondanivalója – mert nem véletlenül, nem mellébeszélésből, nem időhúzó szószaporításból tesszük ezt, hanem mert reménységünk van. Méghozzá élő reménységünk, amire építjük az életünket, a naponkénti megtérésünket is: „hozzád fordulok mégis, nincs más reménységem, az Úr Jézus Krisztusért kérlek légy hozzám irgalmas”. Vagyis épp azt mondjuk ki, hogy tudjuk, hogy mi karót, egyest érdemelnénk, nincs mentségünk és nem keressük a kifogást, hanem az élő reménységünkre, Krisztusra nézünk és érte hittel, bizalommal kérjük, hogy ötös kerüljön be a naplóba.

Ez nem a mi kiváltságunk, mindenki előtt nyitott reménység, út Krisztus a megváltásban az örök életre. Ahogyan az ige mondja: „*Ezerszer ezren szolgáltak neki, tízezerszer tízezren álltak előtte.” –* azaz mindenki, minden egyes ember. Mindenki ott van és látja, érti az Úr hatalmát, a kegyelmet. A nagyhangú osztálybohóca, aki mindeddig nem akart semmit se komolyan venni, épp úgy, mint aki mindeddig csak másra tudott mutogatni, hogy bezzeg ő ennyit se, meg úgy se, de mégis mindenki ott fog állni, te is, és egy lényeges kérdés lesz: Ki a te reménységed a trónus előtt? És nem, ahogy Jézus is figyelmeztet, nem lesz elég csak bemondani, a sokak által régóta súgott választ: Krisztus. Mert, ha ez nem a szíved hitvallása lesz, ha nem ismered a Megváltót, akkor elhaló emberi szó marad és nem Isten igazsága lesz élő.
Nincs betippelt megoldás, nincs jócselekedetek túlsúlya, nincs olyan, hogy „amúgy jó ember vagyok”, nincs érdem, ami felmentést ad, csak a reménység van, vagy nincs az életedben. Éppen ezért fontos, hogy tud már ma, hogy mi ez az élő, éltető reménység!
Ez a kérdés tehát Reménység vasárnapján, már ma feléd, hogy mit jelent számodra a reménység?

Egy ismert példával had segítsek erre a válaszolni! Mind ismerjük a dilemmát, hogy a félig töltött pohár most akkor félig üres, vagy félig van teli. Az optimista ember arra figyel, hogy félig teli van, hogy az még mire lesz elég. A jót, a jó lehetőséget nézi és ezért azt mondja, hogy reménysége van. De ez így csak hamis önbíztatás, az a fél pohár víz így is úgy is el fog fogyni.
A pesszimista vagy azt mondja elve, hogy nincs remény, és inkább szomjan hal, hozzá se nyúlva ahhoz a fél pohár vízhez se, vagy ugyan azt mondja hangosan, hogy reménytelen a helyzet, de titokban azért izgatottan vár, hogy csak lesz majd valahogy… Ez a világi ember, aki csak realizál, és ingatja fejét, másra hagyja, hogy csak kitalál majd valamit, de ő maga nem mer igazán hittel élni.
Ezek közül egyik sem a keresztény reménység, a hívő ember útja, és mindegyik távol jár az igazságtól, a valóságtól, amit nem akar meglátni és felismerni.
A keresztény ember arra néz, hogy nem csak a mi kis poharunk van. Felismeri és megismeri az igazságot, azaz tovább lát az orránál és így meglátja Krisztust.
Vagyis mit lát, mit kell nekünk is látni? Azt, hogy abba pohárba valahonnan víz került. Ez pedig azt jelenti, hogy van egy forrás, amiből ez a pohár bármikor újratölthető, vagyis teljesen értelmetlen azon rugózni, aggódni, hogy mikor ürül ki a poharunk, ha ott van közben mellettünk a kiapadhatatlan forrás. Ez a keresztény reménység: látni, felismerni Krisztust és azt vallani, hogy igen, a pohár kifogy, igen meg kell állnom a trónus előtt, de ott van Krisztus, a kegyelem kiapadhatatlan forrása! Ahogyan a Jelenések könyvében is olvassuk a kijelentést: *„Én vagyok az Alfa és az Ómega, a kezdet és a vég. Én adok majd a szomjazónak az élet vizének forrásából ingyen.”*.

Tehát ne feledjük, valóban lesz számonkérés, valóban igaz az Ítélet, eljön számodra is, ahogy mai igénk mondja: „*Összeült a törvényszék, és könyveket nyitottak fel.”*. Így lesz, ne tagadjuk és ne próbáljuk komolytalanná tenni se mások, se a magunk számára! De közben ne feledjük, mi most ezen a napon is, Krisztusra tekintve, Krisztus reménysége által élhetünk és ez az örök életre is igaz. Ma is hív az Ige, hogy az Isten által adott reménységből élj, és ne hamis propaganda szövegekre és emberi bölcselkedésekre építsd az életed. Van igaz, biztos, örök életre megtartó reménységed: Krisztus. Akkor hát egyedül belé kapaszkodj! Őt kérd, hogy tartson meg, töltse csordultig a poharad! Éljük meg Testvérek Jézus szavait, amit a samáriai asszonynak mond: *„aki abból a vízből iszik, amelyet én adok neki, soha többé meg nem szomjazik, mert örök életre buzgó víz forrásává lesz benne.”.* Higgyétek, hirdessétek és cselekedjétek a Krisztusba vetetett reménységét! Ámen